Galko, Ľubomír, poslanec NR SR (2024-10-23):
Ďakujem pekne. Kolegovia, ešte som si tu pár poznámok napísal v rýchlosti, by som chcel zareagovať na tú rozpravu. Chcel som sa na úvod, aby som nezabudol, trošku zastať pána Čaučíka. Mňa tiež vyrušila tá poznámka, že pani Holečková s tým súhlasila a pani Bajo Holečková s tým možno nesúhlasila. Nemyslím si, že to myslel zle, skôr chcel možno naznačiť, že si to rozmyslela, ale nevidel by som tam, ako verím v dobro ľudí a nevidel by som tam proste to nejaké podrývanie alebo niečo také. Prvá poznámka k pani Števulovej, ktorá povedala, že si máme zistiť fakty a potom kritizovať. Myslím, že to adresovala pánovi Hlinovi a mne. Ja som nijak nekritizoval Progresívne Slovensko, ja som vás vyzval, kolegovia z Progresívneho Slovenska, aby ste toto nepodporili. A to, že ste boli zavedení, podľa mňa určitým spôsobom explicitne dokazuje aj to, že ste vlastne dali ten pozmeňovací návrh, hej? Pretože z toho vyplýva, lebo teda s niektorými som rozprával, tak tiež nevedeli o tom, že tá dohoda tam vlastne nebola. Druhá poznámka, čo sa týka pána Hlinu, lebo on o tom tiež hovoril, my dnes ideme robiť naozaj niečo nasilu, hej? Pán... tam je aj výmena alebo už bola výmena Viliama Tankóa, ten ide teraz preč ako overovateľ, miesto neho ide Lukáš Bužo a tak ďalej, to sa všetko deje na základe dohody. Ale toto idete robiť nasilu a ja, veď ja som to tu rozbehol dnes, veď ja som sa prvý prihlásil. Ja som to tej pani Holečkovej hovoril, že idem vystúpiť na základe toho, že mi povedala, že s tým nesúhlasí, hej? Ja som sa jej spýtal, že či teda je to okej, že ideme o tom rokovať, a povedala, že s tým ale nesúhlasí, že to je proti jej vôli, a preto som sa prihlásil. Však veď ja teraz nebudem skúmať to, že či ona vtedy vám povedala, že áno a teraz nie. A neviem, čo sa udialo, ale jednoducho s tým nesúhlasí, idete ju dať nasilu, idete odstreliť preč z výboru. Takýto je momentálne stav. A to, o čom tu rozprávate, že nech SaS-ka nám dá predsedu výboru a my dáme hento a tamto, no však práve tak ste to mali urobiť. Však čo vám bránilo v tom, aby ste si štyria predsedovia tých klubov sadli a keby ste boli už takí veľkorysí, tak zavolali k tomu aj tých dvoch nezávislých alebo nezaradených poslancov a tam by sa všetko dohodlo a nebolo treba tu robiť divadlo pred smerákmi a pred koalíciou. Tak ste to mali spraviť. Spravili ste chybu. Však ako to nie je, to neni nič strašného, veď chyby robí hocikto, chyby robíme všetci, tak jednoducho si to uznajte a to stiahnite proste! A toto vieme vyriešiť, neviem, či na tejto schôdzi, možno na ďalšej, ja neviem, na ktorej, ale vyriešme to tak, aby všetci boli že trochu spokojní, alebo aspoň že trochu spokojní, hej? Aj keď nebudú všetci že úplne spokojní, ale urobte to tak, netlačte na pílu a nerobte to nasilu! Proste to nebude dobré. Nebude to dobré. A pre mňa to je princíp toto, lebo to bude obrovský precedens aj do budúcnosti. Lebo ja tu mám ako tretiu poznámku, že vyzvať predstaviteľov koalície, že aby to nepodporili. No to ani ich nebudem vyzývať teraz, keď som sa dopočul, že oni si idú dať ešte, ešte k tomu nejaký svoj pozmeňovák a idú vlastne si doplniť člena výboru na kontrolu SIS. Tak samozrejme, že už len kvôli tomu za to zahlasujú, čiže zbytočne ja ich tu budem vyzývať k tomu, aby za to nezahlasovali. Čiže jediná cesta je taká, aby ste to stiahli. Proste stiahnite to, pán Čaučík, stiahnite to, ten návrh! To vám koruna z hlavy nespadne, naopak, sa vám to vráti ešte. A ja predpovedám do budúcnosti, že to tak dopadne, že budete mať nakoniec tie dve miesta v tom sociálnom výbore, že sa nejako dohodnete navzájom v rámci celej opozície. Toto, to proste jednoducho je najlepší krok, ktorý môžete urobiť, nazvime to hocijak, že to bolo nedorozumenie alebo ja neviem, čo to bolo. Ale jednoducho pokiaľ toto dotiahnete do konca, mne už teraz píšu cez sociálnu sieť, vám môžem prečítať tie esemesky, čo to tam tí kádeháci vyvádzajú? Takéto dostávam teraz ja esemesky a tam cez Facebook správy, nevyjdete z toho dobre. Nevyjdete z toho dobre, a to vám hovorím naozaj že ľudsky a kamarátsky, ani pred voličmi, ktorí možno sú vaši alebo veľa zvažujú alebo ja neviem čo, lebo teraz sa to naozaj zvrtlo, zvrtlo sa to vo váš neprospech. A ešte poslednú poznámku, že tu stále niektorí omieľajú, že dohody dodržiavať a dve miesta kádeháci mali dohodnuté a neviem čo, neviem čo, veď, preboha, ja si tu pripadám jak Alenka v ríši divov. Veď tie dohody sa uzatvárali za nejakého stavu, hej, že SaS-ka mala toľko poslancov, KDH toľko, Progresívne Slovensko toľko a klub SLOVENSKO, vtedajšie OĽANO, ZA ĽUDÍ a Kresťanská únia, toľko poslancov. Dnes má Progresívne Slovensko plus jedného poslanca, Kresťanskodemokratické hnutie má o jedného poslanca menej, SaS má rovnaký počet poslancov a klub SLOVENSKO, ZA ĽUDÍ a Kresťanská únia má o dvoch poslancov menej ako na začiatku volebného obdobia. Tie pomery sa výrazne zmenili. Akože v prípade klubu SLOVENSKO, ZA ĽUDÍ a Kresťanská únia, kde bolo 16 poslancov, je strata dvoch poslancov viac ako 10 %. Však 10 % je 1,4, ma opravte, to máte koľko? Pätnásť percent? Štrnásť percent klubu im odišlo, im sa zmenšil klub o 14 %. Však oni by de facto, keby sme išli dogmaticky, mali mať o 14 % menší počet predsedov, podpredsedov a ja neviem, čoho všetkého možného ešte, keby sme išli na to čisto matematicky. Tak, prosím vás, prestaňte s takými rečami, že niečo sa na začiatku dohodlo a že toto je, že cez to nejde vlak, že to je sväté až do konca volebného obdobia, lebo to tak proste nefunguje. Nie je to ani matematicky správne, nie je to ani politicky správne a nie je to ani logicky správne. To znamená, že môj návrh je, aby ste to stiahli, to je môj apel, a normálne v kľude a v chvate, ehm, bez chvatu a v kľude si k tomu sadnite a urobte to tak, aby bol každý aspoň trochu spokojný. Niektorí budú úplne spokojní a nech všetci sú aspoň trochu spokojní. Ďakujem pekne.